Гөлназ Асаеваның "атнасында җиде җомга"

	-Соңгы арада вакытым җитми: уку белән концертларны беррәттән алып бару авыррак. Өстәвенә, кышкы сессия. “Ә, син Гөлназ Асаева, концертларың бара, аңлыйбыз”, - дип, берсе дә җәлләми, бөтенесе белән беррәттән укыйм. Укудан, концерттан калган буш вакытымны энем Кәрим белән уздырырга яратам. 	 Энемне ничек яратканымны белсәгез?! 1-2 көн күрми торсам, акылдан чаша башлыйм: телефондагы аның фотосурәтен карап кына торам. Әле беркөнне бераз авырып торган Кәрим белән кибеткә чыктык та, бер әби: “Бу яшь аналар бернәрсә дә аңламый, чирле баланы урамга алып чыгалармыни?” – дип мине сүгә. Күпләр мине яшьли ана итте дә куйды, урамда һәркайсы минем хакта шундый фикердә. Казанда яшәгән туганнарымны да нык сагынам. Алар да “Апа!” – дип, минем өчен үлә язып торалар. 

Буш вакытым булса, мин – автосалонда. Машиналар яратам бит. Тест-драйвларда катнашу, алар турында фикерләр уку - минем яраткан шөгылем. Кечкенә чакта да мин курчак белән уйнамадым. Бер тартма машинам бар иде, “бжжж” дип, шулар белән мәш килдем. Элек “Мерседес”, “БМВ” машиналары ошый иде. Хәзер аларны “тәрбияләү” кыйммәт икәнен аңлыйм, өстәвенә, соңгы арада күпләр әлеге маркаларга кәнагатьсезлеген белдерә. Хәзер “Тойота” яклымын. Үзем эшләп алган акчага өченче серия “БМВ”алган идем, ләкин акча кирәк булу сәбәпле аны саттым. Хәзер “Тойота Камри” хакында хыялланам. Бәлки тора-бара теләгем үзгәрер дә, чөнки мин йолдызнамә буенча - “Игезәкләр”- атнасына җиде җомга булуы да мөмкин. Соңгы вакыттагы яңалыкларга килгәндә, йортның консьержына көн дә ниндидер егет чәчәкләр калдыра. Дөресрәге, алар ике егет, берсенең кем икәнен беләм, ә икечесе – үземә дә сер булып кала. Консьержны бу егетләр аптыратмый инде, өйрәнеп бетте.
  
	---	
Шәһри Казан

	№ --- | 11.12.2016	


